CELEX: 32015R2461
Language: lt
Date: 2015-10-30 00:00:00
Title: 2015 m. spalio 30 d. Komisijos deleguotasis reglamentas (ES) 2015/2461, kuriuo iš dalies keičiamas Komisijos deleguotasis reglamentas (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje

29.12.2015   
            
            
               LT
            
            
               Europos Sąjungos oficialusis leidinys
            
            
               L 342/1
            
         KOMISIJOS DELEGUOTASIS REGLAMENTAS (ES) 2015/2461
   2015 m. spalio 30 d.
   kuriuo iš dalies keičiamas Komisijos deleguotasis reglamentas (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (1), ypač į jo 209 straipsnį,
   kadangi:
   
               (1)
            
            
               prie Europos Parlamento ir Tarybos reglamento (ES, Euratomas) Nr. 547/2014 (2) buvo pridėtas bendras pareiškimas dėl bendrųjų įmonių biudžeto įvykdymo atskiro patvirtinimo pagal Reglamento (ES, Euratomas) Nr. 966/2012 209 straipsnį. Pagal tą pareiškimą Europos Parlamento ir Tarybos reglamentu (ES, Euratomas) 2015/1929 (3) viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (toliau – VPSP įstaigos), taikomos išorės audito ir biudžeto įvykdymo patvirtinimo taisyklės suderinamos su įstaigoms, nurodytoms Reglamento (ES, Euratomas) Nr. 966/2012 208 straipsnyje, taikomomis taisyklėmis. Juo taip pat nustatyta, kad Reglamento (ES, Euratomas) Nr. 966/2012 60 straipsnio 5 ir 6 dalių nuostatos netaikomos ir VPSP įstaigoms;
            
         
               (2)
            
            
               kadangi kiekvienos VPSP įstaigos biudžeto įvykdymo patvirtinimą VPSP įstaigos direktoriui, gavęs Tarybos rekomendaciją, teikia Europos Parlamentas, Komisijos deleguotojo reglamento (ES) Nr. 110/2014 (4) nuostatos, susijusios su VPSP įstaigų įpareigojimu teikti ataskaitas ir su biudžeto įvykdymo patvirtinimo procedūra, turėtų būti suderintos su atitinkamomis Komisijos deleguotojo reglamento (ES) Nr. 1271/2013 (5) nuostatomis. Visų pirma būtina įpareigoti kiekvieną VPSP įstaigą pateikti konsoliduotą metinę veiklos ataskaitą, kurioje nurodoma išsami informacija apie darbo programos įgyvendinimą, biudžeto ir etatų plano vykdymą, taip pat valdymo bei vidaus kontrolės sistemas. Be to, VPSP įstaigų preliminarių ataskaitų rengimo ir galutinės ataskaitos tvirtinimo procedūrą reikėtų suderinti su Komisijos deleguotajame reglamente (ES) Nr. 1271/2013 nustatyta procedūra;
            
         
               (3)
            
            
               atsižvelgiant į Reglamento (ES, Euratomas) Nr. 966/2012 209 straipsnio 2 dalyje nustatytą naują reikalavimą, kad VPSP įstaigos metinę ataskaitą patikrintų nepriklausomas išorės auditorius, Deleguotojo reglamento (ES) Nr. 110/2014 nuostatos turėtų būti suderintos su atitinkamomis Deleguotojo reglamento (ES) Nr. 1271/2013 nuostatomis;
            
         
               (4)
            
            
               sutartys turėtų būti skiriamos vadovaujantis atitinkamomis Reglamento (ES, Euratomas) Nr. 966/2012 ir Komisijos deleguotojo reglamento (ES) Nr. 1268/2012 (6) nuostatomis ir laikantis visų konkrečių VPSP įstaigos steigimo dokumento nuostatų arba konkrečių programos, kurią įgyvendinti yra pavesta VPSP įstaigai, pagrindinio teisės akto nuostatų, kad būtų užtikrintas įgyvendinimo derėjimas su Komisijos tiesiogiai valdomais veiksmais;
            
         
               (5)
            
            
               šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje, kad būtų sudarytos sąlygos laiku priimti patikslintas VPSP įstaigų finansines taisykles, atsižvelgiant į tai, kad jos turi įsigalioti 2016 m. sausio 1 d., ir taip užtikrinama, kad nauji išorės audito reikalavimai būtų veiksmingai taikomi atliekant 2016 m. VPSP įstaigų metinių ataskaitų auditą,
            
         PRIĖMĖ ŠĮ REGLAMENTĄ:
   1 straipsnis
   Deleguotasis reglamentas (ES) Nr. 110/2014 iš dalies keičiamas taip:
   
               1)
            
            
               1 straipsnio pirma pastraipa pakeičiama taip:
               „Šiuo reglamentu nustatomi pagrindiniai principai, pagal kuriuos viešojo ir privačiojo sektorių partnerystės įstaigos (toliau – VPSP įstaigos) priima savo finansines taisykles. Vadovaujantis Reglamento (ES, Euratomas) Nr. 966/2012 209 straipsnio 1 dalies ketvirta pastraipa, VPSP įstaigos finansinės taisyklės nuo šio reglamento gali nukrypti, tik jei to reikia dėl specifinių poreikių ir gavus išankstinį Komisijos sutikimą.“;
            
         
               2)
            
            
               17 straipsnio 4 dalis pakeičiama taip:
               „4.   Leidimus suteikiantis pareigūnas su atliktomis operacijomis susijusius patvirtinamuosius dokumentus saugo penkerius metus nuo sprendimo, kuriuo patvirtinama, kad atitinkamų metų VPSP įstaigos biudžetas įvykdytas, priėmimo dienos. Patvirtinamuosiuose dokumentuose esantys asmens duomenys, kurie nėra būtini kontrolės ir audito tikslais, jei įmanoma, pašalinami. Bet kokiu atveju srauto duomenys saugomi pagal Reglamento (EB) Nr. 45/2001 37 straipsnio 2 dalį.“;
            
         
               3)
            
            
               20 straipsnis pakeičiamas taip:
               „20 straipsnis
               Metinių ataskaitų teikimas
               1.   Leidimus suteikiantis pareigūnas kartą per metus atsiskaito valdybai už savo pareigų vykdymą parengdamas konsoliduotąją metinės veiklos ataskaitą, kurioje pateikiama:
               
                           a)
                        
                        
                           informacija apie:
                           
                                       i)
                                    
                                    
                                       VPSP įstaigos metinės darbo programos įgyvendinimą, biudžeto vykdymą ir darbuotojų išteklių panaudojimą;
                                    
                                 
                                       ii)
                                    
                                    
                                       valdymo ir vidaus kontrolės sistemas, įskaitant vidaus auditoriaus atliktų vidaus auditų skaičiaus ir rūšies santrauką, vidaus audito pajėgumus, pateiktų rekomendacijų ir veiksmų, kurių imtasi dėl tų rekomendacijų, taip pat ankstesniais metais pateiktų rekomendacijų, santrauką, kaip nurodyta 26 ir 28 straipsniuose;
                                    
                                 
                                       iii)
                                    
                                    
                                       visas Audito Rūmų pastabas ir veiksmus, kurių imtasi dėl tų pastabų;
                                    
                                 
                                       iv)
                                    
                                    
                                       ataskaitas ir biudžeto bei finansų valdymo ataskaitą, nepažeidžiant 39, 41 ir 42 straipsnių;
                                    
                                 
                     
                           b)
                        
                        
                           leidimus suteikiančio pareigūno pareiškimas, kuriame pareiškiama, ar jis yra pakankamai užtikrintas, jeigu su apibrėžtomis įplaukų ir išlaidų sritimis susijusiose išlygose nenurodyta kitaip, kad:
                           
                                       i)
                                    
                                    
                                       ataskaitoje pateikta informacija yra tikra ir teisinga;
                                    
                                 
                                       ii)
                                    
                                    
                                       ataskaitoje nurodytai veiklai skirti ištekliai panaudoti numatytu tikslu laikantis patikimo finansų valdymo principo;
                                    
                                 
                                       iii)
                                    
                                    
                                       nustatytomis kontrolės procedūromis užtikrinamos būtinos garantijos, susijusios su pagrindinių operacijų teisėtumu ir tvarkingumu.
                                    
                                 
                     Konsoliduotoje metinėje veiklos ataskaitoje nurodomi veiklos rezultatai remiantis nustatytais tikslais, su ta veikla susijusi rizika, suteiktų išteklių panaudojimas ir vidaus kontrolės sistemų veiksmingumas bei efektyvumas, įskaitant su kontrole susijusių išlaidų ir naudos bendrą įvertinimą.
               Konsoliduota metinė veiklos ataskaita pateikiama valdybai įvertinti.
               2.   Ne vėliau kaip kiekvienų metų liepos 1 d. valdyba siunčia konsoliduotąją metinę veiklos ataskaitą kartu su jos vertinimu Audito Rūmams, Komisijai, Europos Parlamentui ir Tarybai.
               3.   Papildomi ataskaitų teikimo reikalavimai gali būti nustatyti steigimo dokumente tinkamai pagrįstais atvejais, visų pirma kai to reikalaujama dėl srities, kurioje veikia įstaiga, pobūdžio.“;
            
         
               4)
            
            
               33 straipsnio 1 dalis pakeičiama taip:
               „1.   Viešiesiems pirkimams taikoma Reglamento (ES, Euratomas) Nr. 966/2012 V antraštinė dalis ir Deleguotasis reglamentas (ES) Nr. 1268/2012, laikantis šio straipsnio 3–6 dalių ir konkrečių steigimo dokumento nuostatų arba konkrečių programos, kurią įgyvendinti yra pavesta VPSP įstaigai, pagrindinio teisės akto nuostatų.“;
            
         
               5)
            
            
               35 straipsnis pakeičiamas taip:
               „35 straipsnis
               Dotacijos
               Dotacijoms taikoma Reglamento (ES, Euratomas) Nr. 966/2012 VI antraštinė dalis ir Deleguotasis reglamentas (ES) Nr. 1268/2012, laikantis visų konkrečių steigimo dokumento nuostatų arba konkrečių programos, kurią įgyvendinti yra pavesta VPSP įstaigai, pagrindinio teisės akto nuostatų.“;
            
         
               6)
            
            
               39 straipsnio trečia pastraipa pakeičiama taip:
               „Jei, vadovaujantis Reglamento (ES, Euratomas) Nr. 966/2012 143 straipsnyje nurodytomis apskaitos taisyklėmis, VPSP įstaigos ataskaitas reikia konsoliduoti, VPSP įstaiga išsiunčia biudžeto ir finansų valdymo ataskaitą Europos Parlamentui, Tarybai, Komisijai ir Audito Rūmams iki kitų finansinių metų kovo 31 d.“;
            
         
               7)
            
            
               43 straipsnis pakeičiamas taip:
               „43 straipsnis
               Preliminarios ataskaitos ir finansinių ataskaitų tvirtinimas
               1.   Jei, vadovaujantis Reglamento (ES, Euratomas) Nr. 966/2012 143 straipsnyje nurodytomis apskaitos taisyklėmis, VPSP įstaigos ataskaitas reikia konsoliduoti, VPSP įstaigos apskaitos pareigūnas išsiunčia preliminarias ataskaitas Komisijos apskaitos pareigūnui ir Audito Rūmams iki kitų metų kovo 1 d.
               Pirmoje pastraipoje nurodytu atveju VPSP įstaigos apskaitos pareigūnas iki kitų metų kovo 1 d. taip pat išsiunčia Komisijos apskaitos pareigūnui ataskaitų rinkinį, parengtą pagal standartinę formą, kurią konsolidavimo tikslais nustato Komisijos apskaitos pareigūnas.
               2.   Ne vėliau kaip kitų metų birželio 1 d. Audito Rūmai pateikia savo pastabas dėl VPSP įstaigos preliminarių ataskaitų.
               Gavęs Audito Rūmų pastabas dėl VPSP įstaigos preliminarių ataskaitų, apskaitos pareigūnas parengia VPSP įstaigos galutines ataskaitas. Direktorius galutines ataskaitas siunčia valdybai ir valdyba pateikia nuomonę dėl jų.
               Jei, vadovaujantis Reglamento (ES, Euratomas) Nr. 966/2012 143 straipsnyje nurodytomis apskaitos taisyklėmis, VPSP įstaigos ataskaitas reikia konsoliduoti, apskaitos pareigūnas išsiunčia galutines ataskaitas ir valdybos nuomonę Komisijos apskaitos pareigūnui, Audito Rūmams, Europos Parlamentui ir Tarybai iki kitų finansinių metų liepos 1 d. Tokiu atveju VPSP įstaigos apskaitos pareigūnas iki liepos 1 d. taip pat išsiunčia Komisijos apskaitos pareigūnui ataskaitų rinkinį, parengtą pagal standartinę formą, kurią konsolidavimo tikslais nustato Komisijos apskaitos pareigūnas.
               Jei, vadovaujantis Reglamento (ES, Euratomas) Nr. 966/2012 143 straipsnyje nurodytomis apskaitos taisyklėmis, VPSP įstaigos ataskaitas reikia konsoliduoti, VPSP įstaigos apskaitos pareigūnas tą pačią dieną, kurią siunčiamos galutinės ataskaitos, taip pat išsiunčia Audito Rūmams su tomis galutinėmis ataskaitomis susijusį vadovybės pareiškimo raštą, jo kopiją nusiųsdamas Komisijos apskaitos pareigūnui.
               Galutinės ataskaitos pateikiamos kartu su apskaitos pareigūno parengtu aiškinamuoju raštu, kuriame jis pareiškia, kad galutinės ataskaitos parengtos pagal šį skyrių ir taikytinus apskaitos principus, taisykles ir metodus.
               Galutinės patvirtintos VPSP įstaigos ataskaitos paskelbiamos Europos Sąjungos oficialiajame leidinyje iki kitų metų lapkričio 15 d.
               Ne vėliau kaip kitų metų rugsėjo 30 d. VPSP įstaigos direktorius išsiunčia Audito Rūmams atsakymą į jų metinėje ataskaitoje pateiktas pastabas. Tuo pat metu Komisijai siunčiami VPSP įstaigos atsakymai.“;
            
         
               8)
            
            
               9 skyriaus pavadinimas pakeičiamas taip:
               „9 SKYRIUS
               
                  IŠORĖS AUDITAS, BIUDŽETO ĮVYKDYMO PATVIRTINIMAS IR KOVA SU SUKČIAVIMU“;
               
            
         
               9)
            
            
               46 ir 47 straipsniai pakeičiami taip:
               „46 straipsnis
               Išorės auditas
               1.   Nepriklausomas išorės auditorius patikrina, ar metinėse VPSP įstaigos ataskaitose tinkamai nurodytos tos VPSP įstaigos pajamos, išlaidos ir finansinė būklė, iki tol, kol jos ataskaitos konsoliduojamos su galutinėmis VPSP įstaigos ataskaitomis.
               Jeigu steigimo dokumente nenumatyta kitaip, Audito Rūmai pagal Sutarties dėl Europos Sąjungos veikimo 287 straipsnio 1 dalies reikalavimus parengia specialiąją metinę VPSP įstaigos ataskaitą. Rengdami ataskaitą Audito Rūmai atsižvelgia į pirmoje pastraipoje nurodyto nepriklausomo išorės auditoriaus atliktą auditą ir veiksmus, kurių imtasi atsižvelgiant į jo nustatytus faktus.
               2.   VPSP įstaiga siunčia Audito Rūmams galutinai priimtą VPSP įstaigos biudžetą. Ji kuo greičiau praneša Audito Rūmams apie visus sprendimus ir aktus, priimtus pagal 6, 7 ir 10 straipsnius.
               3.   Audito Rūmai tikrinimą atlieka vadovaudamiesi Reglamento (ES, Euratomas) Nr. 966/2012 158–163 straipsniais.
               47 straipsnis
               Biudžeto įvykdymo patvirtinimo procedūros tvarkaraštis
               1.   Europos Parlamentas, remdamasis Tarybos rekomendacija, iki n + 2 metų gegužės 15 d., jeigu steigimo akte nenumatyta kitaip, patvirtina direktoriui, kad n metų biudžetas įvykdytas. Direktorius praneša valdybai apie Europos Parlamento pastabas, pateiktas rezoliucijoje, pridedamoje prie sprendimo dėl biudžeto įvykdymo patvirtinimo.
               2.   Jei neįmanoma laikytis 1 dalyje nustatyto termino, Europos Parlamentas arba Taryba praneša direktoriui apie atidėjimo priežastis.
               3.   Jei Europos Parlamentas atideda sprendimą dėl biudžeto įvykdymo patvirtinimo, direktorius, bendradarbiaudamas su valdyba, deda visas pastangas kuo skubiau imtis priemonių, kuriomis sprendimo priėmimo kliūtys būtų pašalintos arba padedama jas pašalinti.“;
            
         
               (10)
            
            
               įterpiami 47a ir 47b straipsniai:
               „47a straipsnis
               Biudžeto įvykdymo patvirtinimo procedūra
               1.   Sprendimas dėl biudžeto įvykdymo patvirtinimo priimamas dėl visų VPSP įstaigos įplaukų ir išlaidų sąskaitų, biudžeto vykdymo rezultato ir VPSP įstaigos turto bei įsipareigojimų, nurodytų finansinėje ataskaitoje.
               2.   Prieš priimdamas sprendimą dėl biudžeto įvykdymo patvirtinimo, Europos Parlamentas išanalizuoja, Tarybai tą jau atlikus, VPSP įstaigos sąskaitas ir finansines ataskaitas. Jis taip pat išnagrinėja Audito Rūmų parengtą metinę ataskaitą kartu su VPSP įstaigos direktoriaus atsakymais, visas atitinkamų finansinių metų specialiąsias Audito Rūmų ataskaitas ir Audito Rūmų patikinimo pareiškimą dėl sąskaitų patikimumo ir pagal jas atliktų operacijų teisėtumo ir tvarkingumo.
               3.   Direktorius, Europos Parlamento prašymu, kaip nustatyta Reglamento (ES, Euratomas) Nr. 966/2012 165 straipsnio 3 dalyje, jam pateikia bet kurią informaciją, kurios reikia, kad atitinkamų finansinių metų biudžeto įvykdymo patvirtinimo procedūra būtų taikoma sklandžiai.
               47b straipsnis
               Tolesnės priemonės
               1.   Direktorius imasi visų deramų priemonių, atsižvelgdamas į pastabas, pridedamas prie Europos Parlamento sprendimo dėl biudžeto įvykdymo patvirtinimo, ir į pastabas, pridedamas prie Tarybos priimtos rekomendacijos dėl biudžeto įvykdymo patvirtinimo.
               2.   Europos Parlamento arba Tarybos prašymu direktorius praneša apie priemones, kurių imtasi atsižvelgiant į 1 dalyje nurodytas pastabas. Šio pranešimo kopiją direktorius siunčia Komisijai ir Audito Rūmams.“;
            
         
               (11)
            
            
               48 straipsnio 1 dalis pakeičiama taip:
               „1.   VPSP įstaiga suteikia Komisijos darbuotojams ir kitiems jos įgaliotiems asmenims, taip pat Audito Rūmams galimybę patekti į savo objektus bei patalpas ir susipažinti su visa informacija, įskaitant elektroniniu formatu saugomą informaciją, kurios reikia auditui atlikti.“;
            
         
               (12)
            
            
               50 straipsnis pakeičiamas taip:
               „50 straipsnis
               VPSP įstaigos finansinių taisyklių priėmimas
               1.   Nepažeisdama 2 dalies, kiekviena VPSP įstaiga, nurodyta Reglamento (ES, Euratomas) Nr. 966/2012 209 straipsnyje, priima naujas finansines taisykles per devynis mėnesius nuo dienos, nuo kurios VPSP įstaigai taikomas to reglamento 209 straipsnis.
               2.   Kiekviena VPSP įstaiga, nurodyta Reglamento (ES, Euratomas) Nr. 966/2012 209 straipsnyje, jau priėmusi savo finansines taisykles pagal šį reglamentą, jas patikslina, atsižvelgdama į tai, kad jos turi įsigalioti 2016 m. sausio 1 d.“
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. spalio 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 298, 2012 10 26, p. 1.
   
      (2)  2014 m. gegužės 15 d. Europos Parlamento ir Tarybos reglamentas (ES, Euratomas) Nr. 547/2014, kuriuo iš dalies keičiamas Reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių (OL L 163, 2014 5 29, p. 18).
   
      (3)  2015 m. spalio 28 d. Europos Parlamento ir Tarybos reglamentas (ES, Euratomas) 2015/1929, kuriuo iš dalies keičiamas Reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių (OL L 286, 2015 10 30, p. 1).
   
      (4)  2013 m. rugsėjo 30 d. Komisijos deleguotasis reglamentas (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (OL L 38, 2014 2 7, p. 2).
   
      (5)  2013 m. rugsėjo 30 d. Komisijos deleguotasis reglamentas (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (OL L 328, 2013 12 7, p. 42).
   
      (6)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).